Document ID: 32009R0279

ΚΑΝΟΝΙΣΜΌΣ (ΕΚ) αριθ. 279/2009 ΤΗΣ ΕΠΙΤΡΟΠΉΣ
της 6ης Απριλίου 2009
για την τροποποίηση του παραρτήματος II της οδηγίας 2005/36/ΕΚ του Ευρωπαϊκού Κοινοβουλίου και του Συμβουλίου σχετικά με την αναγνώριση των επαγγελματικών προσόντων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (1), και ιδίως το άρθρο 11 στοιχείο γ) σημείο ii),
Εκτιμώντας τα ακόλουθα:
(1)
Η Σλοβακία υπέβαλε αιτιολογημένη αίτηση τροποποίησης του παραρτήματος ΙΙ της οδηγίας 2005/36/ΕΚ. Ζήτησε να προστεθεί το επάγγελμα των οδοντοτεχνιτών (zubný technik), το οποίο ανταποκρίνεται στους όρους που προβλέπονται στο άρθρο 11 στοιχείο γ) σημείο ii) της οδηγίας 2005/36/ΕΚ, όπως προκύπτει από τον κανονισμό της κυβέρνησης αριθ. 742/2004 Coll. σχετικά με τα επαγγελματικά προσόντα των επαγγελματιών της υγείας.
(2)
Η Δανία υπέβαλε αιτιολογημένη αίτηση για τροποποιήσεις στο παράρτημα ΙΙ της οδηγίας 2005/36/ΕΚ. Ζήτησε να διαγραφεί από το παράρτημα ΙΙ της οδηγίας 2005/36/ΕΚ το επάγγελμα των οπτικών (optometrist), το οποίο έχει αναβαθμιστεί σε επίπεδο διπλώματος, όπως προβλέπεται στο άρθρο 11 στοιχείο δ), και άρα δεν ανταποκρίνεται πλέον στους όρους του άρθρου 11 στοιχείο γ) σημείο ii) της εν λόγω οδηγίας. Η Δανία ζήτησε επίσης να διαγραφούν από το παράρτημα ΙΙ της οδηγίας 2005/36/ΕΚ τα επαγγέλματα των μηχανικών ορθοπεδικών προθέσεων (ortopædimekaniker) και των κατασκευαστών ορθοπεδικών υποδημάτων (ortopædiskomager), τα οποία δεν είναι πλέον νομοθετικώς κατοχυρωμένα στη Δανία.
(3)
Πρέπει, επομένως, να τροποποιηθεί αναλόγως η οδηγία 2005/36/ΕΚ.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την αναγνώριση των επαγγελματικών προσόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ της οδηγίας 2005/36/ΕΚ τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Απριλίου 2009.

Labels: 9
0
18
16